ફિલ્મ ‘અભિમાન’માં જયા ભાદુરી પર ફિલ્માવવામાં આવેલું ‘પિયા બિના પિયા બિના બસિયા..’ ગીત જેવી હાલત મૂળ ભાવનગરના વાળંદ જ્ઞાતિના જિતેશ વિસાણીની થઈ હતી. આ વાત કરતાં તે કહે છે, ‘પહેલાં અમે જૉઇન્ટ ફૅમિલીમાં રહેતાં હતાં એટલે કંઈ ને કંઈ કારણોસર ક્યારેય પ્રીતિને ઘરેથી એકલાં બહાર ફરવા જવાનો વારો જ નહોતો આવ્યો પરંતુ એક વર્ષ પહેલાં પ્રીતિના ગ્રુપમાંથી ૩૦૦ જેટલી મહિલાઓ ગોકુળ-મથુરા ફરવા જવાની હતી અને તેણે અમસ્તા જ ઘરમાં વાત કરી અને મેં જ તેને કહ્યું કે તું પણ જા. તને સારું લાગશે એટલે અચાનક જ આઠ દિવસ માટે તેનો ફરવા જવાનો કાર્યક્રમ બની ગયો. મેં તેને બહાર જવાની હા તો પાડી દીધી, પરંતુ તેના ગયા પછી મને ખૂબ જ એકલું લાગતું હતું, કારણ કે પતિ-પત્ની હોવાની સાથે અમે સારા ફ્રેન્ડ પણ છીએ. અમે દરરોજ એકબીજાની સાથે આખા દિવસની વાતો કરીએ, રાતે વૉક પર જઈએ. એ બધું તેના બહાર જવાથી બંધ થઈ ગયું હતું. ઘરમાં બધું જ હતું, પરંતુ પળેપળ પ્રીતિની ગેરહાજરી મને સજા જેવી લાગતી હતી.’